Լև Սկվիրսկի

**Լև Սողոմոնի Սկվիրսկի** (), խորհրդային զորահրամանատար, քաղաքացիական, խորհրդա-ֆիննական և Հայրենական մեծ պատերազմների մասնակից։ Գեներալ-լեյտենանտ։

## Կենսագրություն
Լև Սողոմոնի Սկվիրսկին ծնվել է 1903 թվականի սեպտեմբերի 15-ին Ստեպանցի ավանում, որն այժմ գտնվում է Ուկրաինայի Չերկասկի մարզի Կանևսկու շրջանում։ Ազգությամբ հրեա էր։ Ավարտել է գիմնազիայի երեք դասարան, աշխատել է որպես խառատ։

Կարմիր բանակում է ծառայել 1919 թվականից։ 1921 թվականին ավարտել է Չեռնիգովի հրամանատարական դասընթացները։ Քաղաքական կրթության աշխատակցի կարգավիճակով մասնակցել է Ռուսաստանի քաղաքացիական պատերազմին։ Պատերազմից հետո՝ 1924 թվականին, ավարտել է Կիևի հետևակային դպրոցը, ծառայել է որպես ջոկատի, այնուհետև՝ վաշտի հրամանատար։ 1930 թվականից եղել է ԲԳԿԲ-ի Շտաբի բաժնի սեկտորի պետի օգնական։ 1934 թվականին նշանակվել է Մ. Վ. Ֆրունզեի անվան Ռազմական ակադեմիայի ավագ դասախոս, իսկ 1935-ին ավարտել է նույն ակադեմիան։ 1937 թվականից այդ ակադեմիայում եղել է ուսումնական կուրսի պետ։

1939 թվականի սեպտեմբերին նշանակվել է Լենինգրադյան ռազմական շրջանի 14-րդ բանակի շտաբի օպերատիվ բաժնի պետ։ Այս պաշտոնում մասնակցել է խորհրդա-ֆիննական պատերազմին։ 1940 թվականի հոկտեմբերի 25-ին Ժողովրդական պաշտպանության կոմիսարի № 04640 հրամանով գնդապետ Լև Սողոմոնի Սկվիրսկին նշանակվել է 14-րդ բանակի շտաբի պետ։

Մեծ հայրենական պատերազմի սկզբնական շրջանում 14-րդ բանակը ծանր պաշտպանական մարտեր է մղել գերմանական և ֆիննական զորքերի դեմ Մուրմանսկի, Կանդալակշայի և Ուխտայի ուղղություններով։ 1941 թվականի սեպտեմբերից մինչև 1943 թվականի մայիսը Լ․ Ս․ Սկվիրսկին եղել է Կարելիական ռազմաճակատի շտաբի պետը՝ միաժամանակ կատարելով Կեմսկի օպերատիվ խմբավորման հրամանատարի պարտականությունները։

1943 թվականի մայիսին Լև Սկվիրսկին նշանակվել էր 26-րդ բանակի հրամանատար։ Այդ ժամանակահատվածում բանակի զորքերը դիմացկուն պաշտպանել են պաշտպանական դիրքերը Կեստենգայի, Ուխտայի և Ռեբոլի ուղղություններով։ Ֆիննական զորքերի պարտությունից հետո Վիբորգյան և Սվիրսկ-Պետրոզավոդսկյան հարձակողական գործողությունների ընթացքում, 26-րդ բանակը 1944 թվականի սեպտեմբերին մասնակցել է հակառակորդի հետապնդմանը Կեստենգայի և Ուխտայի ուղղություններով՝ հասնելով խորհրդա-ֆիննական սահմանին։

1945 թվականի հունվարի 16-ից մինչև 1946 թվականի հունվարն ընկած ժամանակահատվածում գեներալ-լեյտենանտ Լև Սկվիրսկին ծառայել է որպես Սպիտակծովյան ռազմական շրջանի շտաբի պետ, իսկ 1946 թվականի հունվարից մինչև 1950 թվականի հուլիսը՝ Ուրալյան ռազմական շրջանի շտաբի պետ։

1951 թվականին ավարտել է Կ. Ե. Վորոշիլովի անվան Բարձրագույն ռազմական ակադեմիային կից բարձրագույն ակադեմիական դասընթացները, որից հետո մինչ 1960 թվականին պաշտոնաթող լինելը դասավանդել է այդ ակադեմիայում։

Մահացել է 1990 թվականի ապրիլի 5-ին։ Թաղված է Մոսկվայի Տրոեկուրովյան գերեզմանատանը։

## Պարգևներ
* Լենինի շքանշան (21.02.1945)
* Կարմիր Դրոշի չորս շքանշան (07.05.1940, 22.02.1943, 03.11.1944, 15.11.1950)
* Հայրենականի պատերազմի I աստիճանի շքանշան (06.04.1985)
* Կուտուզովի II աստիճանի շքանշան (02.11.1944)
* Կարմիր աստղի երկու շքանշան (05.02.1939, 14.09.1983)
* Մեդալներ

## Աշխատանքներ
* *Сквирский Л. С.* Карельский фронт в 1941 году // «Вопросы истории». — 1987. — № 6. — С.73-93.

## Հիշատակ
[ձախից|մինի|223x223փքս|Լև Սկվիրսկու և [Գեորգի Ժուկովի հանդիպման խմբակային քանդակը, Եկատերինբուրգ։ Բացվել է 2021 թվականին]]
Գեներալ-լեյտենանտ Լև Սկվիրսկին հավերժացվել է քանդակային կոմպոզիցիայում, որը նվիրված է Մարշալ Ժուկովին և տեղադրվել է 2021 թվականին՝ Ուրալյան ռազմական շրջանի շտաբի շենքի մոտ։ Այս կոմպոզիցիայում Սկվիրսկին կանգնած հանդիպում է մեքենայով եկած Ժուկովին։

## Ծանոթագրություններ

## Աղբյուրներ
*Коллектив авторов.* Великая Отечественная. Командармы. Военный биографический словарь / Под общей ред. М. Г. Вожакина. — М.; Жуковский: Кучково поле, 2005. — С. 211-212. — .

## Արտաքին հղումներ
* Сквирский Лев Соломонович на сайте Министерства обороны Российской Федерации
* На сайте Подвиг народа

Կատեգորիա:Զինվորականներ
Կատեգորիա:Հայրենական պատերազմի 1-ին աստիճանի շքանշանակիրներ
Կատեգորիա:Ուկրաինայի հրեաներ
Կատեգորիա:Ռուսաստանի քաղաքացիական պատերազմի մասնակիցներ